**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2022. december 14-i ülésére)

**TÁRGY: A BUDAPEST-BELGRÁD VASÚTFEJLESZTÉSSEL ÉRINTETT INGATLANRÉSZÉK TULAJDONJOG ÁTRUHÁZÁSA ADÁSVÉTEL ÚTJÁN A MAGYAR ÁLLAM RÉSZÉRE**

Az országgyűlés a Magyarország Kormánya és a Kínai Népköztársaság Kormánya között a Budapest-Belgrád vasútvonal újjáépítési beruházás magyarországi szakaszának fejlesztése, kivitelezése és finanszírozása kapcsán született Egyezmény kihirdetéséről szóló 2016. évi XXIV törvénnyel megindította a Budapest – Belgrád közötti vasútvonal átfogó fejlesztését és azt a Budapest-Belgrád vasútvonal újjáépítési beruházás magyarországi szakaszának fejlesztéséről, kivitelezéséről és finanszírozásáról szóló 2020. évi XXIX. (a továbbiakban: Törvény) törvénnyel kiemelten közérdekű beruházásnak minősítette.

A vasútvonal és a kapcsolódó területek tulajdonosa a Magyar Állam, tulajdonosi joggyakorló a Magyar Nemzeti Vagyonkezelő Zrt., építtető a MÁV Magyar Államvasutak Zrt. (a továbbiakban: vagyonkezelő)

A Budapest-Ferencváros-Kelebia közötti 150. számú vasútvonal fejlesztése során a vasúti pályatest nyomvonala jelentősen módosul, a beruházás megvalósítása érdekében a jelenlegi nyomvonal szélesítése szükséges, mely az önkormányzat és a magántulajdonban lévő ingatlanok területeinek/területrészeinek megvásárlásával bővíthető. A Budapest-Kelebia határátkelő közti 150. számú vasútvonal fejlesztésével összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok, valamint a beruházás helyszínével, közvetlen környezetével érintett ingatlanok kijelöléséről szóló 102/2021. (III. 3.) Korm. rendelet 1. számú melléklete tartalmazza a fejlesztéssel érintett ingatlanokat.

A nemzeti vagyonról szóló 2011. évi CXCVI. törvény 4. (1) bekezdés h) pontja alapján az országos törzshálózati vasúti pályák és azok tartozékai az állam kizárólagos tulajdonát képezik.

A Törvény alapján a 8. § (4) bekezdése alapján az ingatlan kisajátítására a kisajátításról szóló törvénynek a nemzetgazdasági szempontból kiemelt jelentőségű közlekedési infrastruktúra-beruházásra vonatkozó szabályait is alkalmazni kell. A kisajátításról szóló 2007. évi. CXXIII. törvény 2. § e) pontja a lapján a fentiekben nevesített beruházás a kisajátítás alapjául szolgáló közérdekű cél.

A pályatest nyomvonalának módosítása miatt további ingatlanok érintettek a kisajátítással. A jelenlegi pályatest módosítás az Önkormányzat tulajdonában lévő 1725 hrsz-ú kivett közterület (út) rendeltetésű ingatlan területéből 19 m2 területrész vonatkozásában érintett. A Bács-Kiskun Megyei Kormányhivatal megbízásából a Conzus Group Igazságügyi Szakértő Kft. által elkészített ingatlanforgalmi szakvélemény alapján a 19 m2 területrész értéke 444.638,-Ft, amely tartalmazza a földterület és a felépítmény (kiépített úttest) értékét.

Az ingatlanok/ingatlanrészek állami tulajdonba vételével összefüggő kisajátítást helyettesítő adásvételi szerződések megkötésével a vagyonkezelő, a Juharos Ügyvédi Irodát bízta meg.

Az előterjesztés sürgősségét indokolja, hogy a határozat-tervezet mellékletét képező kisajátítást helyettesítőadásvételi szerződés a képviselő-testületi anyag kiküldését követően érkezett meg.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. december 13.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. a vasúti közlekedésről szóló 2005. évi CLXXXIII. törvény 44/A.§ (1) bekezdése és a kisajátításról szóló 2007. évi CXXIII. törvény vonatkozó szakaszai alapján a Magyar Állam tulajdonába (tulajdonosi joggyakorló: Magyar Nemzeti Vagyonkezelő Zrt.) és a MÁV Magyar Államvasutak vagyonkezelésébe adja Kiskőrös Város Önkormányzata tulajdonában lévő Kiskőrös belterület 1725 hrsz-on nyilvántartott kivett közterület (Izsáki út) rendeltetésű 11779 m2 térmértékű ingatlan területéből 19 m2 területrészt 444.638,-Ft vételár összegben, a határozat-tervezet mellékletét képező kisajátítást helyettesítő ingatlan adásvételi szerződésben foglalt visszterhes tulajdonjog átruházási feltételekkel.
2. egyetért azzal, hogy a tulajdonjog átruházással és a kapcsolódó eljárásokkal összefüggő valamennyi költséget a MÁV Magyar Államvasutak Zrt., mint vagyonkezelő viseljen.
3. felhatalmazza a polgármestert, a határozat-tervezet mellékletét képező kisajátítást helyettesítő ingatlan adásvételi szerződések aláírására, a szükséges jognyilatkozatok megtételére.

**Felelős:** polgármester

**Határidő:** azonnal